
Προς: τα μέλη του Συλλόγου, ΔΟΕ, Συλλόγους Εκπ/κών  Π.Ε.,  στην Διεύθυνση Α’ Αθήνας, συντονιστές σχολικής και προσχολικής αγωγής της περιοχής μας

Θέμα: Βατερλό και φέτος οι εξετάσεις PISA για το Υπουργείο Διάλυσης της Δημόσιας Εκπαίδευσης/Πέμπτη χρονιά αποτυχία!!! Δεν καταλαβαίνουν ότι όταν λέμε ΟΧΙ, το εννοούμε; 
Χαιρετίζουμε τις συναδέλφισσες/ους στα σχολεία του συλλόγου μας που μπλόκαραν τη διεξαγωγή των εξετάσεων PISA με τη συμμετοχή τους στη στάση εργασίας του Αριστοτέλη και της ΑΔΕΔΥ καθώς και τους γονείς των μαθητ(ρι)ών μας που δεν έφεραν τα παιδιά τους στο σχολείο και απείχαν από αυτές τις εξετάσεις. 

Στα έξι σχολεία του συλλόγου μας που είχαν επιλεγεί για να γίνουν οι εξετάσεις μόνο σε ένα πραγματοποιήθηκαν ενώ σε δυο οι εξετάσεις «έγιναν» με τρεις μαθητές/τριες!!!  Όπως καταγγείλαμε από τις προηγούμενες μέρες με την ανακοίνωσή μας από 17/5/2026, η ΔΙΠΕ Α’ Αθήνας, γνωρίζοντας πόσο απονομιμοποιημένες είναι στη συνείδηση της εκπαιδευτικής κοινότητας, έκανε συντονισμένες προσπάθειες να ορίσει επιλαχόντα σχολεία. Στην ίδια κατεύθυνση και τα απειλητικά έγγραφα του ΓΓ του ΥΠΑΙΘΑ για παράνομη απεργία της ΑΔΕΔΥ. Έπεσαν όλα στο κενό. 

Γι’ αυτό από το πρωί σήμερα, από τη διεύθυνση Α’ Αθήνας έπαιρναν απεγνωσμένα τηλέφωνα (ούτε καν με γραπτή εντολή) σε άλλα σχολεία, τα οποία δεν ήταν στη λίστα των «επιλεγμένων» σχολείων, για να τα αναγκάσουν να διενεργήσουν τις εξετάσεις ακόμα και στις 11:00 το πρωί, όταν η επίσημη περίοδος διεξαγωγής των εξετάσεων είχε ολοκληρωθεί. Παρά την απόλυτη παρανομία με την οποία έδρασε η ΔΙΠΕ, χαιρετίζουμε τους συναδέλφους/ισσες που δεν αιφνιδιάστηκαν αλλά απάντησαν κι αυτές/αυτοί με στάση εργασίας και με άρνηση να ακολουθήσουν προφορικές εντολές! Σε κανένα από τα σχολεία που κλήθηκαν αργότερα δεν διενεργήθηκαν εξετάσεις PISA.

Είμαστε υπερήφανοι/ες για μια ακόμη νίκη του εκπαιδευτικού κινήματος και για μια ακόμη ήττα του Υπουργείου και της Κυβέρνησης!

Και αν στο Υπουργείο Παιδείας μετά από πέντε χρόνια δεν έχουν καταλάβει, να τους θυμίσουμε ότι το εκπαιδευτικό κίνημα έχει πει ΟΧΙ σε όλες τις συστηματικές προσπάθειες διάλυσης της δημόσιας εκπαίδευσης, παρά το πογκρόμ τρομοκρατίας και διώξεων εναντίον των εκπαιδευτικών που έχει εξαπολύσει δια του Υπουργείου Παιδείας η Κυβέρνηση.

Θυμίζουμε λοιπόν ότι εμείς οι εκπαιδευτικοί:

· υπηρετούμε και διαφυλάσσουμε με όλες τις δυνάμεις τον δημόσιο και δωρεάν χαρακτήρα του σχολείου

· είμαστε ενάντια στην επιχείρηση διάλυσης του διαμέσου του καταιγισμού αξιολογήσεων σε όλα τα επίπεδα λειτουργίας του

· δεν τρομοκρατούμαστε από εκβιαστικές, τρομοκρατικές και παράνομες εγκυκλίους τις οποίες συνηθίζουν να εκδίδουν τα τελευταία χρόνια όλοι ανεξαιρέτως οι Γ.Γ του Υπουργείου

Η περήφανη και ανυποχώρητη στάση των εκπαιδευτικών, των μαθητών/τριών και των γονιών τους έδωσε και σήμερα μια εκκωφαντική απάντηση στο Υπουργείο Παιδείας. Να μην κάνουν σχέδια χωρίς εμάς! 

ΔΗΜΟΣΙΑ ΚΑΙ ΔΩΡΕΑΝ ΕΚΠΑΙΔΕΥΣΗ ΓΙΑ ΟΛΑ ΤΑ ΠΑΙΔΙΑ

ΟΧΙ ΣΧΟΛΕΙΑ ΓΙΑ ΛΙΓΟΥΣ ΚΑΙ ΕΚΛΕΚΤΟΥΣ

ΟΧΙ ΣΤΗΝ ΨΕΥΔΕΠΓΡΑΦΗ ΑΡΙΣΤΕΙΑ ΠΟΥ ΑΠΟΚΛΕΙΕΙ ΤΑ ΠΑΙΔΙΑ ΜΑΣ ΑΠΟ ΤΑ ΣΧΟΛΕΙΑ

ΤΑ ΣΧΕΔΙΑ ΚΑΤΗΓΟΡΙΟΠΟΙΗΣΗΣ ΤΩΝ ΣΧΟΛΕΙΩΝ ΜΑΣ ΔΕΝ ΘΑ ΠΕΡΑΣΟΥΝ

Η πρόεδρος                                      Ο γραμματέας

                                      Ρέππα Ντίνα                                   Μαρούτας Γιάννης

